Kyselytutkimuksen tulos sotii perinteistä teknologia-alan sukupuolisyrjinnän käsitystä vastaan Yhdysvalloissa.

MOSTPHOTOS

Yhdysvaltain työmarkkinoilla paljon puhuttanut aihe on naisten syrjintä teknologia-alalla, minkä on usein sanottu näkyvän palkkasyrjintänä alan työpaikoilla. Tätä käsitystä vastaan kuitenkin sotii tuore kyselytutkimus, jonka toteutti teknologia-alan työnvälitysyritys Dice.

Tutkimuksen tulosten mukaan teknologia-alalla ei ollut havaittavissa lainkaan palkkaeroja naisten ja miesten välillä, kunhan vertailussa otettiin huomioon työkokemuksen määrä, koulutus ja työtehtävän vaativuus.

Palkkakuilun sijasta teknologia-alalla on tutkimustulosten mukaan olemassa hierarkinen kuilu, eli naistyöntekijät eivät keskimäärin ole nousseet yhtä korkeisiin asemiin yrityksissään kuin miehet.

Yleiset palkkaerot selittyvät tutkimuksen mukaan varsinaisen syrjinnän sijaan sillä, että naistyöntekijät valitsevat miehiä useammin ylimääräisen palkan sijaan muita etuja, kuten mahdollisuuden etätyöskentelyyn ja joustaviin työaikoihin.

Tutkimus toteutettiin kyselynä, johon vastasi yhteensä yli 16 000 alan ammattilaista. Asiasta uutisoineen IEEE Spectrum -sivuston mukaan vastaajista 3379 oli naisia.